**PLECĂM DE CUM VOM VINDE ROMÂNIA**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PLECĂM DE CUM VOM VINDE ROMÂNIA

Sunt “comandantul” navei România.

Aş vrea s-o dau cu preţul cel mai bun.

Nu sunt nebun, îmi merge scăfârlia,

Mă înjuraţi – vă dau un ultim tun.

Armata am făcut-o amintire.

Am pus în fruntea ei un izmănar

Să o transforme iute-ntr-o oştire

Şi să transfere banii-n buzunar

Din fierul vechi şi din cazărmi vândute

Unor învestitori plăcuţi puterii.

Mă doare-n cot de puşti şi de redute.

E bună numai creşterea averii.

La-nvatamant am pus un doctor mare,

Prostuţ şi fără diplome în spate.

E priceput la vectorul mişcare

Al pumnului ce mângâie, nu bate.

Şi la ce bun atâta educaţie

Unui popor menit să mă servească.

Nu ne oprim, nu facem nicio staţie.

Aduceţi ciumpalacii să muncească.

Lăsaţi-i să-şi consume energia

Cerând în piaţă să-i lăsăm în pace.

Plecăm de cum vom vinde România.

Partidul nostru ştie cum se face.

Noi stoarcem portocala cât putem

Şi-apoi o ştergem fără să ţipaţi.

De strigătele voastre nu mă tem.

O să-ngehtati şi-apoi o să plecaţi.

Pe mine nu mă sperie veşnicia.

Câţi au mai fost ca mine înainte?

Sunt comandantul navei România.

Vă fac eu sclavi şi vă-nvăţaţi voi minte!